‹‹የደቡብ ሱዳን ተደራዳሪዎች እኔ የምረዳችሁ ነገር ካለ በማንኛውም ሰዓት ለመደወል አታመንቱ››
ጠቅላይ ሚኒስትር ኃይለ ማርያም ደሳለኝየደቡብ ሱዳን ፕሬዚዳንት ሳልቫ ኪር ማያርዲትና ተቃዋሚያቸው ዶ/ር ሪክ ማቻር የካቲት 24 ቀን 2007 ዓ.ም. በአዲስ አበባ ፊት ለፊት ተገናኝተው መደራደር ጀመሩ፡፡ ድርድሩ ጥር 24 ቀን 2007 ዓ.ም. በነበረው ውይይት በተረቀቀው የሥራ ሰነድ አማካይነት ይጠናቀቃል ተብሎ ይጠበቃል፡፡ ሰነዱ ሁለቱ ወገኖች በሚቋቋመው የብሔራዊ አንድነት የሽግግር መንግሥት አደረጃጀትና አስፈጻሚዎች፣ በሥልጣን ክፍፍሉ ምጣኔ፣ በፓርላማው ተዋፅኦና በሽግግሩ የፀጥታ ጉዳዮች ላይ እስከ የካቲት   26 ቀን 2007 ዓ.ም. ስምምነት እንዲያደርጉ ይጠይቃል፡፡ጠቅላይ ሚኒስትር ኃይለ ማርያም የኢጋድ ሊቀመንበርነታቸውን በመጠቀም በውይይት መክፈቻ ላይ ተገኝተው ንግግር አድርገዋል፡፡ ጠቅላይ ሚኒስትር ኃይለ ማርያም ሁለቱ ወገኖች እጅግ ለተራዘመው ቀውስ መፍትሔ እንዲሹ ጠይቀዋል፡፡ የተመድ የፀጥታው ምክር ቤትን ጨምሮ ዓለም አቀፉ ማኅበረሰብ በጉዳዩ መሰላቸታቸውንም ጠቁመዋል፡፡‹‹የቀድሞው ጠቅላይ ሚኒስትራችን አቶ መለስ ዜናዊና አንድ የዩኒቨርሲቲ ፕሮፌሰር የተለዋወጡትን ሐሳብ አስታውሳለሁ፡፡ በአዲስ አበባ ዩኒቨርሲቲ ተካሂዶ በነበረው ሕዝባዊ ስብሰባ ላይ ፕሮፌሰሩ ‹ኳሱ በኢትዮጵያ አመራር ሥር ነው ያለው፡፡ ኢትዮጵያን ወደ መልካም መጪ ጊዜ ሊወስዷት ይችላሉ፡፡ ወይም ደግሞ ወደ ጥልቅ ቀውስ ሊወስዷትም ይችላሉ› ብለው ነበር፡፡ የፕሮፌሰሩን አባባል ለመዋስ እኔም የምነግራችሁ ኳሱ በእግራችሁ እንደሆነ ነው፡፡ ደቡብ ሱዳንን የተሻለች አገር ማድረግ ወይም ወደ ጥልቅ ቀውስ እንድትገባ ማድረግ የእናንተ ምርጫ ነው፤›› በማለትም አስቸጋሪ ቢሆንም ባላቸው ሦስት ቀናት ስምምነት እንዲያደርጉ አሳስበዋል፡፡ጠቅላይ ሚኒስትሩ በንግግራቸው ሁለቱንም የደቡብ ሱዳን ተቀናቃኞች፣ ‹‹እናንተ የደቡብ ሱዳን ተደራዳሪዎች እኔ የምረዳችሁ ነገር ካለ በማንኛውም ሰዓት ለመደወል አታመንቱ፤›› በማለት፣ ሁለቱም ወገኖች ለችግሩ መፍትሔ የሚሆን ስምምነት ላይ እንዲደርሱ ጥሪ አቅርበዋል፡፡   